Narodna skupština
20091208

Dame i gospodo narodni poslanici, SRS je ovde pokušala svojim amandmanom da nadgradi ovaj član. Inače, ovaj član se nalazi ispod glave – Prava emitovanja. Inače, njime je definisano da autor ima pravo da zabrani ili dozvoli emitovanje svog dela, a stav 2. na koji smo intervenisali, glasi: ''Emitovanjem, u smislu ovog člana, smatra se javno saopštavanje dela žičanim ili bežičnim prenosom radijskih ili televizijskih programskih signala namenjenih za javni prijem''. U zagradi stoji: ''radiodifuzija i kablovska difuzija''. Našim amandmanom smo predložili da se ovde doda ''internet i mobilna telefonija''. Nemamo mi iluziju da je ovo teško za sprovesti. Naravno, da je amandman smislen priznali ste i u obrazloženju kojim ste amandman odbili. Znači, amandman jeste moguć, ali Vlada je i kroz činjenicu da je odbila ovaj amandman prihvatila i priznala svoju slabost u ovoj oblasti koja je, inače, kako moje kolege i Branimir Đokić i svi ostali kažu, poprilično u Srbiji danas neuređena.